In nomine sanctæ et individuæ Trinitatis, amen. Dignum est ut qui de manu Domini bona indigni suscipimus, servis et pauperibus Christi, quos in domo ipsius suo servitio mancipatos conspicimus, manum humilitatis nostræ misericorditer porrigamus. Ego igitur Ludovicus, Dei dispensante misericordia, in regem Francorum sublimatus, notum fieri volo cunctis fidelibus, tam futuris quam instantibus, quod Johanni venerabili Scarleiensis monasterii abbati, et fratribus in loco eodem sub prædicto abbate Domino famulantibus, terram carrucis quatuor sufficientem, et fœnum et pascua plene sufficientia, in loco qui Vallismorini antiquitus vocabatur, et moderno tempore regis eleemosyna appellatur; et in silva quæ Otta dicitur, propria et jure proprio habenda et obtinenda donamus et concedimus his terminis, valle scilicet de Larriceis, ex una parte, ex alia vero via alba, ex altera via Sancti-Angeli, et ex alia lignis ad hoc testimonium signatis. Præterea per omnia nemora nostra quæ sunt in Otta, omnia ad quoslibet usus necessaria, et quidquid de feodo nostro adepti sunt, vel in futuro adipiscentur, illis concedimus. Quod ne valeat oblivione deleri, scripto commendavimus, et ut ratum et inconcussum permaneat, sigilli nostri auctoritate et nominis nostri caractere subterfirmavimus. Actum Stampis, publice, Ludovico filio nostro, et uxore nostra Adelaide regina concedentibus, anno Verbi Incarnati M. CXXXI, regni nostri XXIII; astantibus in palatio nostro quorum nomina subtitulata sunt et signa: S. RADULPHI, comitis Viromandensis, dapiferi nostri; LUDOVICI, buticularii; HUGONIS, constabularii; HUGONIS, camerarii; Data per manum SIMONIS, cancellarii.